Hvidovre hospital vil som det første danske hospital teste malariamedicin som kur mod coronavirus.

Det drejer sig om midlet klorokin, der skal gives til blandt andre patienter på Hvidovre hospital, som er testet positive for coronavirus.

Læs også Datters rørende brev til corona-ramt far i respirator: ”Du kan klare den forbandede virus"

Også patienternes pårørende skal deltage i studiet.

Hurtigere rask og mindre syg

Bag initiativet står den praktiserende læge Stig Ekkert. Sammen med professor Thomas Benfield, der forsker i infektionssygdomme på Hvidovre hospital, starter han forsøget - formentlig allerede i næste uge.

Stig Ekkert har tidligere været kritiseret af Lægemiddelstyrelsen for at ville bruge malariamedicin mod coronavirus. Foto: TV 2

- Stoffet her tyder på, at det har en effekt over for coronavirus, sådan at man bliver hurtigere rask og mindre syg, fortæller Stig Ekkert og henviser til et fransk studie.

I Frankrig har man nemlig haft succes med at behandle patienter smittet med coronavirus med malariamedicin.

Velkendt stof med få bivirkninger

Stig Ekkert og Thomas Benfield vil give patienterne klorokin i doser, som man ved, er ugiftige.

Ud over at undersøge om medicinen hjælper på allerede smittede, vil de også undersøge, om midlet kan bruges forebyggende, så smitte helt kan undgås. Derfor skal patienternes pårørende også deltage i studiet.

Læs også Hvad gør coronavirus ved kroppen, og hvorfor kan den blive dødelig?

Samlet forestiller Thomas Benfield og Stig Ekkert sig at inkludere omkring 50 familier i forsøget.

Thomas Benfield står sammen med Stig Ekkert i spidsen for projektet. Foto: TV 2

- Fordelen ved at bruge klorokin er, at det er et velkendt stof, hvor vi kender bivirkningerne, som er ganske få. Det er så at sige "på hylden", så vi hurtigt kan komme i gang, fortæller Thomas Benfield.

Ingen videnskabelig dokumentation

Lægemiddelstyrelsen har tidligere kritiseret Stig Ekkert, fordi han i slutningen af februar udsendte en pressemeddelelse med det budskab, at vi skal behandle corona-patienter med malariamedicin.

I pressemeddelelsen skrev Stig Ekkert også, at han ville udskrive malariamedicin til de patienter, der får coronavirus.

Læs også 39-årig med corona-symptomer: Som at blive kvalt indefra

Lægemiddelstyrelsen anførte, at der ikke er nogen videnskabelig dokumentation for, at klorokin skal have en positiv effekt mod coronavirus. Desuden er klorokin ikke godkendt som behandling mod coronavirus.

Andre lande vil også teste

Ikke desto mindre vil flere lande teste malariamedicinens effekt mod virussen.

I Frankrig er medicinen blev testet i et mindre studie med 25 patienter testet positive for coronavirus. Efter seks dage havde 75 procent af patienterne ikke længere virussen i kroppen.

Også i Norge og i USA vil man påbegynde tests.

Læs også Ekstra Bladet advarer mod corona-sex - og tjener penge på massageannoncer

Herhjemme håber Stig Ekkert og Thomas Benfield, at de kan starte forsøget på Hvidovre hospital i næste uge, når det er blevet godkendt af blandt andre Videnskabsetisk Råd, som har sagt, at de vil ekspedere det hurtigt.

De forventer, at det vil strække sig over mange uger eller få måneder, alt efter hvordan pandemien udvikler sig.

TV 2 har været i kontakt med lægemiddelstyrelsen fredag, men de ønsker tidligst at forholde sig til historien i løbet af i dag lørdag.